Galizie: il galizian si cjate tal moment piês de sô storie
La organizazion galiziane “A Mesa pola Normalización Lingüística” e à presentât il manifest de campagne “Pal dirit a vivi par galizian” (polo dereito a vivirmos en galego) che e varà tant che moment principâl la manifestazion nazionâl pe lenghe che si davuelzarà domenie ai 18 di Mai a Sant Jacum di Galizie (Santiago de Compostela). Intant de presentazion dal document, il president di A Mesa, Carlos Callón, al à dite che il galizian si cjate cumò tal moment piês de sô storie. Cheste situazion – al à zontât – e je fie de politiche cuintri de lenghe puartade indenant dal 1990 al 2005 dai guviers dal PP vuidâts di Manuel Fraga. Inmò in dì di vuê a van dilunc pressions une vore fuartis par che la lenghe proprie de Galizie e disparissi – al à dite simpri Callón – ma, cundut achel, si à di jessi otimiscj parcè che la societât galiziane e à cumò i imprescj par recuperâ la sô lenghe.
fur_Latn fur_Latn